ብልፅግና ፓርቲ ወጥ አሰራር ለመፍጠር የሚያስችሉ መመሪያዎች ማዘጋጀቱን አስታወቀ
መርድ ክፍሉ አዲስ አበባ፡- ብልፅግና ፓርቲ ወጥ የሆነ አሰራርና ውስጠ ዴሞክራሲ የጠበቀ እንዲሆን ለማስቻል መመሪያዎች መዘጋጀታቸውን የፓርቲው ማዕከላዊ ቁጥጥርና ኢንስፔክሽን ኮሚሽን አስታወቀ።የኮሚሽኙ ኮሚሽነር ኢንጅነር አወቀ ኃይለማርያም እንዳስታወቁት ፤ የብልፅግና ፓርቲ ውህድ ከመሆኑ በፊት የቁጥጥርና የኢንፔክሽኑ ስራ የተዳከመና ምንም አይነት ስራ ሲያከናውን አልነበረም።የቁጥጥርና የኢንስፔክሽኑ ስራም በአራት ክልሎች ብቻ የተወሰነ እንደነበር ያመለከቱት ኢንጅነር አወቀ ፣ ይህን ሁኔታ ለመቀየር ወጥ አሰራር ሊፈጥር የሚችሉ የተግባር መመሪያዎች መ፣ ዘጋጀታቸውን አስታውቀዋል።መመሪያዎቹ ወደ ተግባር ሲገቡ ብልፅግና ፓርቲ የሚያከናውናቸውን ተግባራት፣ ውስጠ ዴሞክራሲ ሥርዓት እንዲሁም አንድ ወጥ የሆነ አሰራር ለመፍጠር እንደሚያግዝ ጠቁመው፣ የፓርቲው አመራሮችና አደረጃጀቶች በተቀመጠው ህገ ደንብ መሰረት ስራቸውን ማከናወን አለማከናወናቸውን ለማረጋገጥ እንደሚረዳም አመልክተዋል። የብልፅግና ፓርቲ ማዕከላዊ ቁጥጥርና ኢንስፔክሽን ኮሚሽን በክልል፣ በዞንና በወረዳ ደረጃ ለማዋቀር ስራዎች የተጀመሩ ቢሆንም በሲዳማ፣ ሱማሌና ድሬዳዋ እስካሁን ወደ ተግባር አለመግባታቸውን ጠቁመዋል። በቤኒሻንጉል ጉሙዝ ክልል በተከሰተው የፀጥታ ችግር ምክንያት የቁጥጥርና የኢንፔክሽን ኮሚሽን አለመቋቋሙን ጠቁመዋል። በቀጣይ መመሪያዎቹን እስከ ወረዳ ድረስ በማውረድ የግንዛቤ ማስጨበጫ ስራዎች እንደሚከናወኑ የጠቀሱት ኢንጅነር አወቀ፤ ብልፅግና ፓርቲ ባስቀመጠው ህገ ደንብ መሰረት የክልል፣ የዞንና ወረዳ የፓርቲው ፅህፈት ቤቶች መስራት አለመስራታቸው እንዲሁም ፓርቲው የሚያወርዳቸው ምደባዎች በአግባቡ መከናወናቸውን ኮሚሽኑ እየተከታተለ እንደሚቆጣጠር አመልክተዋል።